Димчо Дебелянов
Кръстопът на бъдещето

chitanka.info

Сред вековни, неспирни борби,

на уречен, свещен кръстопът

ще се срещнат две вражи съдби.

Неспокойни на стан ще се спрат

там два свята. — Далечни тръби

в притаения мрак ще зоват.

И ще кажат едните тогаз:

„Ний вещаем безбрежен простор —

волността, светлината са с нас!“

Ще откликнат: „Прогнилий затвор

нам е драг, с своя ужас и мраз —

на отчаян ний идем отпор!“

И ще бъде тържествен часът,

дългочакан след глухи борби,

час на светла победа и смърт.

Под напевът на бойни тръби

в царствен блясък ще пламне светът.

О, бой сетен на вражи съдби,

O, далечен, свещен кръстопът!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.